રિલાયન્સ ઇન્ડસ્ટ્રીઝ દેશભરમાં તેના ફાઇબર બ્રોડબેન્ડને વિસ્તારવા ઇચ્છતી હોવાની એજીએમમાં મુકેશ અંબાણીએ જાહેરાત કરતાં તેની ગંભીર અસર કેબલ ઓપરેટ કરતી કંપનીઓના શેરોના ભાવ પર જોવા મળી હતી. રિલાયન્સના આ ક્ષેત્રના પ્રવેશની સાથે મોટી પ્રાઇસ વોરની સ્થિતિ સર્જાશે અને આ કંપનીઓની નફા ક્ષમતા પર ગંભીર અસર થવાની દહેશત પાછળ શેરોના ભાવ 15 ટકા તૂટ્યા હતા. રિલાયન્સ જિઓના આગમનને કારણે ટેલિકોમ ક્ષેત્રની મોટી કંપનીઓની નફા ક્ષમતાને ગંભીર ફટકો પડ્યો છે અને કંપનીઓ ખોટ કરવાની ધારણા મૂકવામાં આવી રહી છે ત્યારે કેબલ ઓપરેટર કંપનીઓ કેવી રીતે સામનો કરશે એ ચિંતાનો વિષય રહેશે એમ એક એનાલિસ્ટનું કહેવું હતું. આને કારણે હેથવે કેબલ 15.40 ટકા ઘટી 20.60, ડેન નેટવર્ક 10.7 ટકા ઘટીને 66.55 અને જીટીપીએલ 7.5 ટકા ઘટીને 93.65ના સ્તરે ગબડ્યા હતા. રિલાયન્સ 15મી ઓગસ્ટથી રજીસ્ટ્રેશન કામગીરી શરૂ કરશે.